ธุรกิจ: ตามคาด! ระบบธนาคารกลางสหรัฐฯ ขึ้นอัตราดอกเบี้ยนโยบาย 0.25%
ปธน.ทรัมป์ ยกเลิกคำสั่งเรื่องมาตรฐานการประหยัดน้ำมันของยานยนต์ / WhatsApp และ Telegram เคยเสี่ยงต่อการถูกจารกรรมข้อมูล
ระบบธนาคารกลางสหรัฐฯ หรือ Fed ขึ้นอัตราดอกเบี้ยนโยบาย หลังการประชุมคณะกรรมการกำหนดอัตราดอกเบี้ยวันพุธ ขณะที่ปัจจัยทางเศรษฐกิจชี้ให้เห็นถึงตัวเลขการจ้างงานที่เข้าใกล้ ภาวะที่มีการจ้างงานเต็มที่ และอัตราเงินเฟ้อกำลังขยับขึ้นไม่มาก การปรับขึ้นดอกเบี้ยร้อยละ 0.25 ครั้งนี้ทำให้อัตราดอกเบี้ยนโยบายของสหรัฐฯอยู่ในช่วง 0.75% ถึง 1% เว็บไซต์ Wallethub.com ระบุว่า การขึ้นดอกเบี้ยทุกๆ 0.25% จะเพิ่มรายจ่ายดอกเบี้ยของผู้ที่ซื้อของแบบผ่อนผ่านบัตรเครดิตทั่วประเทศ 1,600 ล้านดอลลาร์ในปีนี้ ประธานาธิบดีโดนัลด์ ทรัมป์ ยกเลิกคำสั่งสมัยประธานาธิบดีโอบามา เรื่องมาตรฐานการประหยัดน้ำมันของรถยนต์และรถบรรทุก ประธานาธิบดีทรัมป์ กล่าวต่อหน้าผู้ฟังที่เป็นคนงานโรงงานรถยนต์ในรัฐมิชิแกนว่า กฎเกณฑ์ที่ทำร้ายอุตสาหกรรมยานยนต์จบลงแล้ว คำสั่งสมัยรัฐบาลโอบามาระบุว่า รถที่ได้มาตรฐานการประหยัดน้ำมันต้องค่อยๆ เพิ่มระยะทางที่รถแล่นได้ต่อน้ำมันหนึ่งลิตร เป็น 23 กิโลเมตร ภายในปี ค.ศ. 2025 หรือ 8 ปีจากนี้ ภายใต้รัฐบาลใหม่ หน่วยงานสิ่งแวดล้อมจะทบทวนตัวเลขดังกล่าวใหม่ภายในเดือนเมษายนปีหน้า แหล่งข่าวกล่าวว่า รัฐบาลของโดนัลด์ ทรัมป์ ต้องการตั้งมาตรฐานให้ผู้ปฏิบัติทำได้ทั้งทางเทคนิคและทางธุรกิจ บริษัทซอฟแวร์ป้องกันการแฮ็ค Check Point Software Technologies เตือนว่า แอพ WhatsApp และ Telegram ที่คนจำนวนมากใช้ส่งข้อความ เคยเสี่ยงต่อการถูกจารกรรมข้อมูล แอพทั้งสองโปรแกรมเป็นของบริษัท Facebook สื่อสังคมออนไลน์ยักษ์ใหญ่ อย่างไรก็ตาม ที่ผ่านมา Check Point Software Technologies ไม่ได้เปิดเผยเรื่องนี้ เพราะรอจนกว่าจุดบกพร่องทางเทคนิคของ WhatsApp และ Telegram ได้รับการแก้ไขเรียบร้อยเสียก่อน